Železniki, 5. 4. 2023

**LOTRIČ Certificiranje postal odobren laboratorij s strani Volkswagna za izvajanje preskusov po avtomobilskih standardih s čimer je Slovenija postala 6. evropska država s pridobljenim certifikatom**

**Te dni so se v podjetju LOTRIČ Certificiranje v Železnikih razveselili pomembne novice, da jih je nemški koncern Volkswagen (VW) imenoval za odobren preskusni laboratorij za 16 od skupno 48 preskusnih metod. S tem je Slovenija postala šesta evropska država s VW odobrenim laboratorijem, kar predstavlja pomemben mejnik tako za podjetje LOTRIČ Certificiranje kot vse slovenske proizvajalce avtomobilskih komponent, ki bodo tako po novem za postopke preskušanja lahko koristili domačega izvajalca.**

Odločitev, da podjetje LOTRIČ Certificiranje prične postopek pridobitve certifikata, je bila sprejeta že leta 2016. Ključne aktivnosti so se pričele konec leta 2021, novembra 2022 pa je bila izvedena dvodnevna presoja. »Presojevalci so bili navdušeni nad digitalizacijo in organizacijo našega podjetja«, nam je zaupal Mitja Lotrič, direktor podjetja LOTRIČ Certificiranje in prokurist hčerinskih podjetij v Avstriji in Nemčiji ter pojasnil: »S pridobljenim certifikatom nam VW zaupa, da v imenu njihovih dobaviteljev izvajamo teste materialov in komponent, ki so vgrajeni v avtomobile različnih znamk znotraj skupine VW, in s tem potrjujemo njihovo ustreznost.«

Poudaril je, da je omenjena odobritev pomembna za nadaljnji razvoj avtomobilske industrije v Sloveniji. Poleg konkurenčnih cen bistveno prednost predstavlja predvsem komunikacija v slovenskem jeziku ter krajši roki izvedbe preskusov.

Glede na lastna predvidevanja je sodelovanje je v začetni fazi ocenjeno na 200.000 € letnega prometa, sama odobritev pa je pomembna tudi s stališča večjega zaupanja preostalih OEM-ov (ang. Original Equipment Manufacturer), kot so BMW, Daimler, Rimac, Volvo in Renault. Preskuse nudijo tudi TIER 1 in TIER 2 odobrenim dobaviteljem OEM-ov, kjer je zajet tudi velik del Slovenske industrije. Odobritev omogoča širitev v DACH regiji, ki je eden izmed strateških trgov skupine LOTRIČ Metrology za naslednje 3 letno obdobje.

»Prav vsaka komponenta, ki se vgradi v avtomobil, mora biti predhodno preverjena po točno določenih standardnih metodah. Avtomobilski proizvajalci so v ta namen izdelali svoje avtomobilske standarde, ki v nekaterih primerih povzemajo zahteve mednarodnih standardov ISO. Po avtomobilskih standardih, ki jih je izdal VW, se preskuša materiale in komponente, ki so vgrajene v vozila blagovnih znamk Porsche, Audi, Lamborgini, Bentley, Ducati, VW, Volkswagen Commercial Vehicles, ŠKODA, SEAT in CUPRA.«, so še izpostavili.

V preskusnem laboratoriju podjetja LOTRIČ Certificiranje bodo tako med drugim preskušali gorljivost plastičnih materialov, ki se uporabljajo v notranjosti vozil (npr. armatura, držala za lončke oz. vsi drugi vidni polimerni deli). Dele vozil, ki so izpostavljeni zunanjim vremenskim vplivom bodo preskušali na cikličnih klimatskih izpostavah, pri čemer se simulira ekstremne temperature (-40 °C/+80 °C), relativno vlago in slano okolje. Vremenski vplivi namreč s časoma povzročijo vizualne spremembe, mikro-poškodbe, degradacijo, nastanek korozije na karoseriji, litih platiščih in ostalih kovinskih delih vozila, kar vpliva na izgled, varnost in obratovalno dobo vozila.

S preskušanjem se ugotavlja kakovost in ustreznost vgrajenih materialov in izdelkov ter tako zavaruje proizvajalca, ki ima posledično manj reklamacij ter višji ugled blagovne znamke. Ob enem se zaščiti potrošnika, ki ob nakupu vozila pričakuje ustrezno varnost, kakovost in dolgo obratovalno dobo, ter okolje, z vidika katerega so pomembni predvsem razvoj novih okolju prijaznih materialov, trajnost, nižja teža, možnost recikliranja in ponovna vgradnja materialov. Zato izvedba preskusov predstavlja win-win situacijo za vse deležnike v avtomobilski verigi.

Lotrič poudarja, da gre za ekipni uspeh celotnega tima podjetja LOTRIČ Certificiranje. Zato se na tem mestu zahvaljuje vsem sodelavkam in sodelavcem, ki so s pozitivno energijo in znanjem omogočili realizacijo odobritve s strani proizvajalca VW, kar predstavlja močan temelj za pridobitev še večjih in zahtevnejših projektov v naslednjih treh letih. Pridobitev omenjenega posla bo pozitivno vplivala tudi na dodatna zaposlovanja v podjetju. Proces se je že pričel – trenutno je odprt razpis za delovno mesto na področju tehnične čistosti. V nadaljevanju bodo zaposlili še inženirje tehnologije polimerov, metalurge in kemike ter okrepili prodajni oddelek.

--

**Več o podjetju LOTRIČ Certificiranje**

Podjetje LOTRIČ Certificiranje je del skupine LOTRIČ Metrology, svojim strankam, ki prihajajo v velikem delu z avtomobilske industrije, pa zagotavlja storitve *preskušanja materialov in proizvodov.* Zadnji dve leti poslujejo v novih prostorih v Železnikih, kjer je vzpostavljenih 7 sodobnih laboratorijev z vrhunsko merilno opremo. Storitve izvajajo skladno z mednarodnimi ali proizvajalčevimi standardi ter tako naročnikom zagotavljajo najvišjo stopnjo zaupanja v dobljene rezultate.

Materiali in izdelki, ki jih preskušajo, so narejeni iz polimerov, kovin, kompozitov in tiskanih vezij. Preskuse izvajajo v procesu razvoja, v PIP-UP fazi, pri kontroli proizvodnje, periodičnih rekvalifikacijah, v fazi pridobivanja CE znaka in v primeru reklamacij. V akreditiranih laboratorijih določajo njihove mehanske lastnosti, odpornost proti slani megli, temperaturnim in vlažnostnim šokom, praskam, ognju, sončni kremi in še bi lahko naštevali. Med vzorci tako lahko najdemo npr. luči, ki osvetljujejo most na Pelješac, sredstva proti zamrzovanju letal, trenutno aktualno sol za posipanje avtocest proti zmrzali ter s tem skrbimo za našo skupno varnost in okolje. Večinski delež predstavlja avtomobilska industrija, za katero opravljajo preskušanja tako notranjosti kot zunanjosti vozil. Materiali in izdelki, ki so preskušani v njihovih laboratorijih, so vgrajeni v priznanih avtomobilskih znamkah kot so Volkswagen, Daimler, Ineos, General Motors, Rimac, Volvo, Mclaren in podobni.